CELEX: 32021D1777
Language: el
Date: 2021-10-05 00:00:00
Title: Εκτελεστική απόφαση (ΕΕ) 2021/1777 του Συμβουλίου της 5ης Οκτωβρίου 2021 με την οποία επιτρέπεται στην Ιταλία να εφαρμόσει μειωμένους συντελεστές φορολογίας στο πετρέλαιο εσωτερικής καύσης που χρησιμοποιείται για θέρμανση καθώς και στην ηλεκτρική ενέργεια, που προμηθεύεται ο δήμος Καμπιόνε ντ’ Ιτάλια

11.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 360/115
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1777 ΤΟΥ ΣΥΜΒΟΥΛΙΟΥ
         της 5ης Οκτωβρίου 2021
         με την οποία επιτρέπεται στην Ιταλία να εφαρμόσει μειωμένους συντελεστές φορολογίας στο πετρέλαιο εσωτερικής καύσης που χρησιμοποιείται για θέρμανση καθώς και στην ηλεκτρική ενέργεια, που προμηθεύεται ο δήμος Καμπιόνε ντ’ Ιτάλια
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με επιστολή της 7ης Αυγούστου 2020, η Ιταλία ζήτησε την άδεια να εφαρμόσει, για την περίοδο από την 1η Ιανουαρίου 2021 έως τις 31 Δεκεμβρίου 2026, μειωμένους συντελεστές φορολογίας στο πετρέλαιο εσωτερικής καύσης που χρησιμοποιείται για θέρμανση καθώς και στην ηλεκτρική ενέργεια, που προμηθεύεται ο δήμος Καμπιόνε ντ’ Ιτάλια σύμφωνα με το άρθρο 19 της οδηγίας 2003/96/ΕΚ. Η Ιταλία παρέσχε πρόσθετες πληροφορίες και διευκρινίσεις προς υποστήριξη του αιτήματος στις 19 Ιανουαρίου 2021.
                  
               
                     (2)
                  
                  
                     Ο δήμος Καμπιόνε ντ’ Ιτάλια είναι θύλακας της Ιταλίας στην Ελβετία με πολύ περιορισμένη γεωγραφική έκταση και μικρό πληθυσμό. Η περιοχή είναι ορεινή, γεγονός που περιορίζει την αστική ανάπτυξη, τις βιομηχανικές δραστηριότητες και την προσβασιμότητά της στο σύνολο. Λόγω της γεωγραφικής θέσης του δήμου Καμπιόνε ντ’ Ιτάλια, της έλλειψης πρόσβασης στο δίκτυο φυσικού αερίου και των δυσμενών κλιματικών συνθηκών, το κόστος προμήθειας ενεργειακών προϊόντων στον δήμο Καμπιόνε ντ’ Ιτάλια είναι υψηλό, είτε αυτά παρέχονται από την Ελβετία είτε από την Ιταλία. Επιπλέον, η συμπερίληψη του δήμου Καμπιόνε ντ’ Ιτάλια στο τελωνειακό έδαφος της Ένωσης την 1η Ιανουαρίου 2020 οδήγησε σε αύξηση του ενεργειακού κόστους για τα νοικοκυριά και τις επιχειρήσεις. Επιπροσθέτως, ο δήμος Καμπιόνε ντ’ Ιτάλια αντιμετωπίζει σοβαρή οικονομική κρίση, η οποία επιδεινώθηκε από την πανδημία της COVID-19.
                  
               
                     (3)
                  
                  
                     Προκειμένου να μετριαστεί το υψηλό ενεργειακό κόστος στον δήμο Καμπιόνε ντ’ Ιτάλια, θα πρέπει να μειωθεί η φορολογία σε ορισμένα ενεργειακά προϊόντα.
                  
               
                     (4)
                  
                  
                     Το αιτούμενο μέτρο επανεξετάστηκε από την Επιτροπή και διαπιστώθηκε ότι δεν στρεβλώνει τον ανταγωνισμό ούτε παρακωλύει την ορθή λειτουργία της εσωτερικής αγοράς και δεν μπορεί να θεωρηθεί ασυμβίβαστο με την ενωσιακή πολιτική για το περιβάλλον, την ενέργεια και τις μεταφορές. Η μειωμένη φορολογία τόσο για το πετρέλαιο εσωτερικής καύσης όσο και για την ηλεκτρική ενέργεια θα παραμείνουν ίσοι ή υψηλότεροι από τα ελάχιστα επίπεδα φορολογίας που ορίζονται στην οδηγία 2003/96/ΕΚ και θα αντισταθμίσουν εν μέρει το αυξημένο ενεργειακό κόστος στον δήμο Καμπιόνε ντ’ Ιτάλια. Η φορολογική μείωση δεν είναι σωρευτική με οποιεσδήποτε άλλες φορολογικές ελαφρύνσεις.
                  
               
                     (5)
                  
                  
                     Ως εκ τούτου, θα πρέπει να επιτραπεί στην Ιταλία να εφαρμόσει μειωμένους φορολογικούς συντελεστές στο πετρέλαιο εσωτερικής καύσης που χρησιμοποιείται για θέρμανση και στην ηλεκτρική ενέργεια που προμηθεύεται ο δήμος Καμπιόνε ντ’ Ιτάλια.
                  
               
                     (6)
                  
                  
                     Για να διασφαλιστεί η επίτευξη των στόχων που επιδιώκονται με το μέτρο παρέκκλισης, ιδίως δε προς αποφυγή των δυσμενών επιπτώσεων από τις τρέχουσες οικονομικές, κοινωνικές και γεωγραφικές συνθήκες του δήμου Καμπιόνε ντ’ Ιτάλια και για τη διασφάλιση ισότιμων όρων ανταγωνισμού μέσω του μετριασμού του υψηλού ενεργειακού κόστους, είναι σκόπιμο η παρούσα απόφαση να εφαρμοστεί από την 1η Ιανουαρίου 2021. Προβλέποντας την εφαρμογή του μέτρου παρέκκλισης σε ημερομηνία προγενέστερη της έναρξης ισχύος του, ικανοποιούνται οι εύλογες προσδοκίες των φορέων της αγοράς και των πολιτών, δεδομένου ότι το μέτρο παρέκκλισης δεν επηρεάζει τα δικαιώματα και τις υποχρεώσεις τους.
                  
               
                     (7)
                  
                  
                     Κάθε άδεια που χορηγείται βάσει του άρθρου 19 παράγραφος 2 της οδηγίας 2003/96/ΕΚ πρέπει να υπόκειται σε αυστηρό χρονικό περιορισμό. Για να κατοχυρώνεται επαρκής βαθμός βεβαιότητας για τον δήμο Καμπιόνε ντ’ Ιτάλια, η άδεια θα πρέπει να χορηγηθεί για διάστημα έξι ετών. Ωστόσο, για να μην υπονομευθούν οι μελλοντικές γενικές εξελίξεις του υφιστάμενου νομικού πλαισίου είναι σκόπιμο να προβλεφθεί ότι, σε περίπτωση που το Συμβούλιο, ενεργώντας βάσει του άρθρου 113 της Συνθήκης για τη λειτουργία της Ευρωπαϊκής Ένωσης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα συνάδει η παρούσα άδεια, η παρούσα άδεια παύει να ισχύει την ημέρα κατά την οποία καθίστανται εφαρμοστέοι οι εν λόγω γενικοί κανόνες.
                  
               
                     (8)
                  
                  
                     Η παρούσα απόφαση δεν θίγει την εφαρμογή των ενωσιακών κανόνων για τις κρατικές ενισχύσεις,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Χορηγείται στην Ιταλία η άδεια να εφαρμόσει μειωμένους συντελεστές φορολογίας στο πετρέλαιο εσωτερικής καύσης που χρησιμοποιείται για θέρμανση και στην ηλεκτρική ενέργεια που προμηθεύεται ο δήμος Καμπιόνε ντ’ Ιτάλια, υπό την προϋπόθεση ότι τηρούνται τα ελάχιστα επίπεδα φορολογίας που αναφέρονται στα άρθρα 9 και 10 της οδηγίας 2003/96/ΕΚ.
         
         
            Άρθρο 2
            Η παρούσα απόφαση εφαρμόζεται από την 1η Ιανουαρίου 2021 έως τις 31 Δεκεμβρίου 2026.
            Ωστόσο, εάν το Συμβούλιο, ενεργώντας βάσει του άρθρου 113 της Συνθήκης ή οποιασδήποτε άλλης σχετικής διάταξης της Συνθήκης για τη λειτουργία της Ευρωπαϊκής Ένωσης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν συνάδει η άδεια που χορηγείται σύμφωνα με το άρθρο 1 της παρούσας απόφασης, η παρούσα απόφαση παύει να ισχύει την ημέρα κατά την οποία τίθενται σε εφαρμογή οι εν λόγω γενικοί κανόνες.
         
         
            Άρθρο 3
            Η παρούσα απόφαση απευθύνεται στην Ιταλική Δημοκρατία.
         
         
            Λουξεμβούργο, 5 Οκτωβρίου 2021.
            
               
                  Για το Συμβούλιο
               
               
                  Ο Πρόεδρος
               
               A. ŠIRCELJ
            
         
         
            (1)  ΕΕ L 283 της 31.10.2003, σ. 51.